**Ivan Leko** (s. 7. helmikuuta 1978 Split, Jugoslavia) on kroatialainen jalkapallovalmentaja ja entinen keskikenttäpelaaja. Tammikuusta 2023 lähtien hän on toiminut kroatialaisen Hajduk Splitin päävalmentajana.

Ura pelaajana
-------------

Leko aloitti pelaajauransa synnyinkaupunkinsa ykkösjoukkue Hajduk Splitissä. Hän pelasi vuosien ajan Hajdukin keskikentällä ja juhli seuran paidassa Kroatian mestaruutta viimeisellä kaudellaan 2000/01. Vuonna 1996 hän pelasi lyhyen aikaa lainalla HNK Trogirissa. Leko jätti Kroatian kentät mestaruuskauden jälkeen ja siirtyi espanjalaisen Málagan riveihin. Espanjassa peliaikaa tuli vaihtelevasti, mutta lopullinen läpimurto jäi tekemättä. Leko palasi tammikuussa 2005 Hajdukiin ja voitti toisen Kroatian mestaruuden. Jo kesällä tie vei Belgiaan Club Bruggeen. 

Clubin paidassa Leko voitti Belgian cupin mestaruuden kaudella 2006/07 ja oli seuran runkopelaajia. Kevätkaudella 2008/09 hän pelasi lainalla Germinal Beerschotissa ja jatkoi hyviä esityksiään seuran paidassa myös syyskauden 2009/10. Vuodenvaihteessa hän siirtyi KSC Lokereniin, jossa lopetti pitkän pelaajauransa kauteen 2013/14.

Kroatian maajoukkuepaidassa Leko debytoi 13. kesäkuuta 1999 Egyptiä vastaan. Hän kuului vuoden 2006 MM-kisajoukkueeseen, mutta ei päässyt pelaamaan. Hän pelasi maajoukkuetasolla 13 A-maaottelua.

Ura valmentajana
----------------

Pelaajauransa jälkeen Leko jatkoi uraansa valmentajana belgialaisessa OH Leuvenissa helmikuussa 2014. Hän ei onnistunut pelastamaan Leuvenia putoamiselta Belgian liigasta, mutta jatkoi peräsimessä vielä kaudella 2014/15. Kehnot esitykset sarjatasoa alempana johtivat Lekon potkuihin marraskuussa 2014.

Kesällä 2015 Lekosta tuli Igor Tudorin apuvalmentaja Kreikan Superliigan PAOKiin. Tudorin valmennustiimi sai potkut seurasta maaliskuussa 2016.

Kesällä 2016 Leko palasi valmentajaksi Belgiaan, kun hänestä tuli Sint-Truidensen uusi päävalmentaja. Lekon johdolla Sint-Truiden sijoittui Belgian liigan runkosarjassa sijalle 12, mutta voitti europelien karsintasarjassa oman lohkonsa ja eteni europelikarsintojen välieriin, joissa hävisi KRC Genkille. Kauden jälkeen Leko jätti Sint-Truidenin ja siirtyi Club Bruggen päävalmentajaksi. Debyyttikaudellaan Leko luotsasi Clubin Belgian liigan runkosarjan voittoon 12 pisteen erolla RSC Anderlechtiin. Ylemmässä loppusarjassa joukkueen piste-ero toiseksi nousseeseen Standard de Liègeen kutistui lopulta kolmeen pisteeseen, mutta se riitti mestaruuteen. Kaudella 2018/19 Club taisteli jälleen mestaruudesta sijoittuen runkosarjassa toiseksi. Ylemmässä loppusarjassa Club kutisti eron KRC Genkiin kahteen pisteeseen, mutta hävisi mestaruuden. Kauden jälkeen Leko jätti seuran sopimuksena umpeutuessa.

Kesäkuun alussa 2019 alussa Leko teki kaksivuotisen sopimuksen abudhabilaisen Al Ainin kanssa. Pesti päättyi kuitenkin jo vuoden 2019 lopussa.

Toukokuun lopussa 2020 Lekosta tuli Royal Antwerpenin päävalmentaja. Leko luotsasi seuran Belgian cupin mestariksi elokuun alussa 2020, kun joukkue voitti koronaviruksen vuoksi siirtyneessä finaalissa Club Bruggen. Leko jätti Antwerpenin vuoden 2020 lopussa ja siirtyi vuoden 2021 alusta kiinalaisen Shanghai Portin päävalmentajaksi. Leko luotsasi seuran debyyttikaudellaan toiseksi sekä Kiinan liigassa että cupissa. Kaudella 2022 joukkue jäi liigassa neljänneksi ja Leko sai potkut kauden jälkeen joulukussa 2022.

Tammikuun alussa 2023 Leko aloitti pelaajaurallaan edustamansa Hajduk Splitin päävalmentajana.

Meriitit
--------

### Pelaajana

* Kroatian mestaruus (2): 2001, 2005
* Kroatian cup: 2000
* Belgian cup (2): 2007, 2012
* Belgian supercup: 2005
* UEFA Intertoto Cup: 2002

### Valmentajana

* Belgian mestaruus: 2018
* Belgian cup: 2020
* Belgian supercup: 2018

Lähteet
-------

1. ↑  Leko, Ivan
2. ↑  IVAN LEKO
3. ↑  Ivan Leko is de nieuwe trainer van OH Leuven
4. ↑  Ivan Leko krijgt de bons bij OHL
5. ↑  Ivan Leko heeft nieuwe job: assistent bij Griekse PAOK
6. ↑  PAOK Salonika sack Igor Tudor, appoint Vladimir Ivic as successor
7. ↑  VOORSTELLING IVAN LEKO NIEUWE HOOFDTRAINER STVV (Arkistoitu – Internet Archive)
8. ↑  Genk wint PO2 makkelijk met ruime zege tegen STVV (Arkistoitu – Internet Archive)
9. ↑  Ivan Leko is de nieuwe coach van Club Brugge (Arkistoitu – Internet Archive)
10. ↑  Club Brugge hold Standard Liege to win second Belgian title in three years
11. ↑  Club haalt bezem door technische staf: Leko en al zijn assistenten vertrekken
12. ↑  Deal is rond: Ivan Leko wordt trainer van Al Ain
13. ↑  Al Ain and Ivan Leko part by 'mutual consent' after poor Arabian Gulf League run
14. ↑  Ivan Leko komende 2 seizoenen hoofdtrainer van RAFC! (Arkistoitu – Internet Archive)
15. ↑  Antwerp beat Club Brugge to win Belgian Cup[vanhentunut linkki]
16. ↑  Officieel: Ivan Leko verlaat Antwerp voor Chinees avontuur
17. ↑  After China, Ivan Leko's next stop in Israel?
18. ↑  Hajduk Announces Coach Ivan Leko, Starts 2023 with Over 8,000 Club Members (Arkistoitu – Internet Archive)

  


|  |  |  |
| --- | --- | --- |
| Edeltäjä:**Chris O'Loughlin** | **Sint-Truidensen päävalmentaja**2016–2017 | Seuraaja:**Tintín Márquez** |

|  |  |  |
| --- | --- | --- |
| Edeltäjä:**Michel Preud’homme** | **Club Bruggen päävalmentaja**2017–2019 | Seuraaja:**Philippe Clement** |

|  |  |  |
| --- | --- | --- |
| Edeltäjä:**Juan Carlos Garrido** | **Al Ainin päävalmentaja**6–12/2019 | Seuraaja:**Pedro Emanuel** |

|  |  |  |
| --- | --- | --- |
| Edeltäjä:**László Bölöni** | **Royal Antwerpenin päävalmentaja**6–12/2020 | Seuraaja:**Franky Vercauteren** |

|  |  |  |
| --- | --- | --- |
| Edeltäjä:**Vítor Pereira** | **Shanghai Portin päävalmentaja**1/2021–12/2022 | Seuraaja:**Xi Zhikang** |

|  |  |  |
| --- | --- | --- |
| Edeltäjä:**Mislav Karoglan** | **Hajduk Splitin päävalmentaja**1/2023– | Seuraaja:**–** |

Kroatian joukkue – Jalkapallon MM-kilpailut 2006
1 Pletikosa |
2 Srna |
3 Šimunić |
4 R. Kovač |
5 Tudor |
6 Vranješ |
7 Šimić |
8 Babić |
9 Pršo |
10 N. Kovač |
11 Tokić |
12 Didulica |
13 Tomas |
14 Modrić |
15 I. Leko |
16 J. Leko |
17 Klasnić |
18 Olić |
19 Kranjčar |
20 Šerić |
21 Balaban |
22 Bošnjak |
23 Butina |
Valmentaja Kranjčar